b'\n_START_ARTICLE_\nKailash Satyarthi\n_START_SECTION_\nBiografia\n_START_PARAGRAPH_\nKailash Satyarthi va n\xc3\xa9ixer l\'11 de gener de 1954 a Vidisha, a l\'estat de Madhya Pradesh, en una fam\xc3\xadlia d\'una casta privilegiada. Tot i aquest fet, des de molt petit no entenia per qu\xc3\xa8 els fills de les castes inferiors no anaven a escola i havien de treballar. Quan tenia dotze anys, va organitzar un grup d\'alumnes de la seva escola per recollir llibres vells i repartir-los entre els companys menys afortunats, que no podien comprar-los. Al final en van aconseguir 2.000, creant un banc de llibres._NEWLINE_Va estudiar enginyeria el\xc3\xa8ctrica al Samrat Ashok Technological Institute de la seva ciutat natal, i despr\xc3\xa9s va realitzar estudis de postgrau en enginyeria d\'alt voltatge. Posteriorment va ser professor a una universitat de Bhopal durant uns anys._NEWLINE_El 1980 va deixar l\'ensenyament quan va esdevenir secretari general del Bonded Labor Liberation Front, a m\xc3\xa9s de fundar la Bachpan Bachao Andolan (Missi\xc3\xb3 Salvem la infantesa) aquell mateix any. Tamb\xc3\xa9 es va involucrar  amb la Global March Against Child Labor i el seu \xc3\xb2rgan de promoci\xc3\xb3 internacional, l\'International Center on Child Labor and Education (ICCLE), el qual \xc3\xa9s una coalici\xc3\xb3 mundial d\'ONG, professors i sindicats, i tamb\xc3\xa9 en la Campanya Global per l\'Educaci\xc3\xb3._NEWLINE_Tamb\xc3\xa9 va establir el Rugmark (ara conegut com a Goodweave), el primer sistema d\'etiquetatge voluntari per monitorar i certificar la manufactura de catifes sense l\'\xc3\xbas de m\xc3\xa0 d\'obra infantil del sud de l\'\xc3\x80sia. Aquesta organitzaci\xc3\xb3 va realitzar una campanya a Europa i als Estats Units des de la fi d\xc3\xa8cada de 1980 i a l\'inici dels \'90, en un intent de sensibilitzar als consumidors de la responsabilitat de les grans corporacions globals respecte al consum i el comer\xc3\xa7 socialment responsable ._NEWLINE_Satyarthi sempre ha destacat que el treball infantil \xc3\xa9s una q\xc3\xbcesti\xc3\xb3 de drets humans, aix\xc3\xad com una q\xc3\xbcesti\xc3\xb3 de benestar i de causa ben\xc3\xa8fica. Ha remarcat que perpetua la pobresa, la desocupaci\xc3\xb3, l\'analfabetisme, l\'envelliment de la poblaci\xc3\xb3 i d\'altres problemes socials, essent la seva opini\xc3\xb3 defensada per molts estudis diferents. Tamb\xc3\xa9 ha tingut un paper destacat en la vinculaci\xc3\xb3 del moviment contra el treball infantil amb els esfor\xc3\xa7os per aconseguir una \xc2\xabEducaci\xc3\xb3 per Tots\xc2\xbb. Ha estat membre del cos de la UNESCO establert per examinar aquest problema, i ha col\xc2\xb7laborat en la Iniciativa Via R\xc3\xa0pida (ara coneguda com a Global Partnership for Education)._NEWLINE_Satyarthi forma part de i col\xc2\xb7labora amb diverses organitzacions internacionals com ara el Center for Victims of Torture (EUA), l\'International Labor Rights Fund (EUA) i la International Cocoa Foundation. Actualment treballa per aconseguir situar el treball infantil i l\'esclavisme en l\'agenda de desenvolupament post-2015 del programa Millenium Development Goals de les Nacions Unides._NEWLINE_Satyarthi, juntament amb l\'activista paquistanesa Malala Yousafzai, va ser guardonat amb el Premi Nobel de la Pau de 2014 "per la seva lluita contra la supressi\xc3\xb3 dels infants i els joves i pel dret de tots els nens i nenes a l\'educaci\xc3\xb3". \xc3\x89s el set\xc3\xa8 indi en guanyar un Premi Nobel, i nom\xc3\xa9s el segon en aconseguir el Premi Nobel de la Pau, despr\xc3\xa9s de Teresa de Calcuta, guanyadora l\'any 1979.'